Period: Old Babylonian
Genre: Royal Inscription
Transliteration:
<SURFACE>
{d}nin-lil₂
nin dingir-re-e-ne-ra
{d}i-din{d}da-gan lugal-e
urudu-urudu alam gal-gal min-a-bi mu-na-dim₂
nibru{ki}še₃ nu-un-tum₂
šu {d}i-din{d}da-gan-ta
en-na {d}en-lil₂-ba-ni lugal-e
mu 1(geš₂) 5(u) 7(diš)-kam
ša₃ i₃-si-in-na-ka i₃-su₈-ge-eš-am₃
{d}nin-lil₂-le ša₃ hul₂-la-ni-ta
al in-du₃ in-dug₄-ma
{d}en-lil₂-ba-ni lugal kala-ga
lugal i₃-si-in-na lugal ki-en-gi ki-uri
ki ag₂ {d}en-lil₂ u₃ {d}nin-lil₂
urudu alam gal-gal min-a-bi
ša₃ i₃-si-in-na-ta
nibru{ki}še₃ in-tum₂
kisal mah e₂ ga₂-geš-šu₂-a-ka
{d}nin-lil₂ nin-a-ni-ir mu-na-gub
mu-bi-še₃ {d}nin-lil₂-le
nam-til₃ {d}en-lil₂-ba-ni
ki {d}en-lil₂-la-ta u₄-bi ba-ni-in-su₃
lu₂ mu-sar-ra-ba šu bi₂-ib₂-uru₁₂-a
{d}en-lil₂ lugal-mu u₃ {d}nin-lil₂ nin-mu
nam ha-ba-an-da-ku₅-ru-ne

Cuneiform:
<SURFACE>
𒀭𒎏𒆤
𒎏𒀭𒊑𒂊𒉈𒊏
𒀭𒄿𒁷𒀭𒁕𒃶𒈗𒂊
𒍏𒍏𒀩𒃲𒃲𒈫𒀀𒁉𒈬𒈾𒁶
𒂗𒆤𒆠𒂠𒉡𒌧𒁺
𒋗𒀭𒄿𒁷𒀭𒁕𒃶𒋫
𒂗𒈾𒀭𒂗𒆤𒁀𒉌𒈗𒂊
𒈬𒐕𒐐𒐌𒄰
𒊮𒉌𒋛𒅔𒈾𒅗𒉌𒁻𒄀𒌍𒀀𒀭
𒀭𒎏𒆤𒇷𒊮𒄾𒆷𒉌𒋫
𒀠𒅔𒆕𒅔𒅗𒈠
𒀭𒂗𒆤𒁀𒉌𒈗𒅤𒂵
𒈗𒉌𒋛𒅔𒈾𒈗𒆠𒂗𒄀𒆠𒌵
𒆠𒉘𒀭𒂗𒆤𒅇𒀭𒎏𒆤
𒍏𒀩𒃲𒃲𒈫𒀀𒁉
𒊮𒉌𒋛𒅔𒈾𒋫
𒂗𒆤𒆠𒂠𒅔𒁺
𒆦𒈤𒂍𒂷𒄑𒋙𒀀𒅗
𒀭𒎏𒆤𒎏𒀀𒉌𒅕𒈬𒈾𒁺
𒈬𒁉𒂠𒀭𒎏𒆤𒇷
𒉆𒋾𒀭𒂗𒆤𒁀𒉌
𒆠𒀭𒂗𒆤𒆷𒋫𒌓𒁉𒁀𒉌𒅔𒋤
𒇽𒈬𒊬𒊏𒁀𒋗𒉈𒌈𒃡𒀀
𒀭𒂗𒆤𒈗𒈬𒅇𒀭𒎏𒆤𒎏𒈬
𒉆𒄩𒁀𒀭𒁕𒋻𒊒𒉈